

Izlazi prema potrebi Broj 18 Godina LVII. Karlovac, 7. listopada 2024.

**SLUŽBA – VLASTITI POGON**

**GRADA KARLOVCA ZA OBAVLJANJE**

**KOMUNALNE DJELATNOSTI str.**

206. OPĆI UVJETI isporuke komunalne usluge parkiranja 1774.

207. OPĆI UVJETI isporuke komunalne usluge nadzora, premještanja, blokiranja i

uklanjanja nepropisno zaustavljenih ili parkiranih vozila na javnim i

površinama javne namjene na području Grada Karlovca 1776.

208. CJENIK komunalnih usluga Vlastitog pogona Grada Karlovca 1779.

**SLUŽBA – VLASTITI POGON**

**GRADA KARLOVCA ZA OBAVLJANJE**

**KOMUNALNE DJELATNOSTI**

**206.**

Na temelju članka 30. stavka 1. Zakona o komunalnom gospodarstvu (NN 68/18, 110/18 i 32/20) Isporučitelj komunalne usluge parkiranja na uređenim javnim površinama Grad Karlovac, Služba – vlastiti pogon Grada Karlovca za obavljanje komunalne djelatnosti pružanja usluga parkiranja na uređenim javnim površinama i u javnim garažama (u daljnjem tekstu: Vlastiti pogon), kao organizator i isporučitelj komunalne usluge parkiranja uz prethodnu suglasnost Gradskog vijeća Grada Karlovca (KLASA: 024-03/24-02/10, URBROJ: 2133-1-01/01-24-27 od 26.09.2024.), donosi

**OPĆE UVJETE ISPORUKE KOMUNALNE USLUGE PARKIRANJA**

1. **OPĆE ODREDBE**

**Članak 1.**

Ovim Općim uvjetima (u daljnjem tekstu: Opći uvjeti) utvrđuju se uvjeti pružanja odnosno korištenja komunalne usluge parkiranja na uređenim javnim površinama - organizacija i način naplate parkiranja osobnih vozila na javnim parkiralištima i ugovorni odnos nastao zaustavljanjem i parkiranjem vozila na javnom parkirališnom prostoru kojim upravlja organizator i isporučitelj usluge parkiranja, premještanje nepropisno zaustavljenih ili parkiranih vozila, međusobna prava i obveze isporučitelja i korisnika komunalne usluge, način mjerenja, obračuna i plaćanja isporučene komunalne usluge.

**Članak 2.**

Isporučitelj komunalne usluge parkiranja Grad Karlovac, Vlastiti pogon obavlja djelatnost održavanja parkirališta i naplate parkiranja osobnih vozila na području grada Karlovca sukladno zakonskim propisima i aktima Grada Karlovca kojima je uređena organizacija i naplata parkiranja vozila.

**II. UVJETI PRUŽANJA USLUGE PARKIRANJA**

**Članak 3.**

Grad Karlovac, Vlastiti pogon pruža komunalne usluge parkiranja u skladu sa zakonskim propisima kojima se ureduje komunalno gospodarstvo, sigurnost prometa na cestama, obvezni odnosi, te općim i pojedinačnim aktima Grada Karlovca kojima se određuju organizacija i način naplate parkiranja, zone parkiranja, broj parkirališnih mjesta, vrijeme naplate i cijena parkiranja.

**Članak 4.**

Pod organizacijom i načinom naplate parkiranja osobnih vozila na javnim parkiralištima podrazumijeva se obavijanje poslova vezanih uz samu naplatu na parkiralištima i kontrolu, postavljanje i održavanje automata za naplatu, postavljanje vertikalne i horizontalne signalizacije na parkiralištima koja su u naplati, održavanje i čišćenje parkirališta u zimskim uvjetima.

**Članak 5.**

Javna parkirališta su prometne površine izgrađene isključivo za zaustavljanje i parkiranje vozila ili su označena propisanom prometnom signalizacijom na dijelu kolnika, nogostupa ili na ostalim površinama na kojima se ona mogu označiti sukladno posebnim propisima.

**Članak 6.**

Javna parkirališta koja se nalaze u sustavu naplate obilježavaju se propisanom prometnom signalizacijom i oznakama iz kojih je vidljivo u kojoj se zoni parkiralište nalazi, cijena parkiranja i vrijeme naplate parkiranja.

1. **MEDUSOBNA PRAVA I OBVEZE ISPORUČITELJA I KORISNIKA USLUGE**

**Članak 7.**

Zaustavljanjem i parkiranjem vozila na javnom parkirališnom prostoru pod naplatom korisnik vozila - vozač odnosno vlasnik vozila zaključuje sa isporučiteljem usluge/organizatorom parkiranja ugovor o korištenju parkirališta prihvaćajući ove Opće uvjete.

**Članak 8.**

Korisnik vozila - vozač odnosno vlasnik vozila dužan je u roku od 10 minuta od trenutka zaustavljanja vozila na javnom parkirališnom prostoru pod naplatom kupiti parkirnu kartu.

**Članak 9.**

Satna parkirna karta može se kupiti putem parkirnih automata, sms-a, mobilne aplikacije i web trgovine.

Korisnici usluga u posebnom režimu (stanari, pravne osobe, osobe sa invaliditetom, korisnici električnih i hibridnih vozila i korisnici komercijalnih karata) parkirnu kartu (mjesečnu, polugodišnju i godišnju) parkirne karte kupuju izravno na prodajnom mjestu Vlastitog pogona (isporučitelja usluge).

**Članak 10.**

Parkirna karta kupljena na automatu mora biti vidljivo istaknuta sa unutarnje strane vjetrobranskog stakla, na način koji kontroloru omogućava uvid u ispis odnosno podatke. Neisticanjem parkirne karte na opisani način smatra se da parkirna karta nije niti kupljena.

Parkirna karta kupljena putem sms-a, mobilne aplikacije ili web trgovine smatra se valjanom od trenutka kada je kupnja zabilježena u programskoj aplikaciji isporučitelja usluge/organizatora parkiranja.

Isporučitelj usluge/organizator parkiranja nije odgovoran ako se parkirna karta ne može kupiti zbog prekida rada, nepravilnog rada ili smetnje u sustavima pružatelja/operatera elektroničkih komunikacijskih mreža i usluga. Isporučitelj usluge/organizator parkiranja nije odgovoran ako se parkirna karta ne može kupiti zbog prekida rada, nepravilnog rada ili smetnje u mobilnim aplikacijama i web trgovini.

Valjana parkirna karta je ona koja sadrži točne slovne i brojčane oznake registracijske oznake vozila (pločice).

**Članak 11.**

Ukoliko je vozilo parkirano bez kupljene karte ili s kartom koja ne odgovara zoni parkiranja ili s kartom kojoj je isteklo vrijeme važenja, smatra se da je sklopljen ugovor o parkiranju na osnovu korištenja dnevne parkirne karte (DPK).

**Članak 12.**

Na osnovu sklopljenog ugovora, sukladno odredbi članka 11. ovih Općih uvjeta, izdaje se dnevna parkirna karta i nalog za plaćanje dnevne parkirne karte i postavlja ispod brisača vjetrobranskog stakla vozila.

**Članak 13.**

Izdavanje dnevne parkirne karte i naloga za plaćanje dnevne parkirne karte na način iz članka 12. smatra se urednim i kasnije oštećenje ili uništenje istih ne utječe na valjanost i ne odgađa plaćanja dnevne parkirne karte.

**Članak 14.**

Vozač odnosno vlasnik vozila dužan je platiti dnevnu parkirnu kartu u roku od osam dana od dana izdavanja naloga.

**Članak 15.**

Dnevna parkirna karta važi od trenutka izdavanja naloga za plaćanje dnevne karte, od strane službenog kontrolora naplate parkiranja, do istog tog vremena u prvom slijedećem danu u kojem se vrši naplata parkiranja.

**Članak 16.**

Dnevna karta je važeća za zonu u kojoj je izdana i za sve niže zone naplate parkiranja, ali ne i za višu zonu naplate parkiranja.

**Članak 17.**

Odgovornom osobom za plaćanje dnevne karte (dužnikom) smatra se osoba označena kao vlasnik vozila u evidenciji Ministarstva unutarnjih poslova, odnosno korisnik vozila naveden u evidenciji Ministarstva unutarnjih poslova za slučaj da je vlasnik vozila leasing kuća, u vrijeme izdavanja dnevne parkirne karte.

Za vozila koja nisu evidentirana u evidenciji, vlasnik vozila utvrđuje se na drugi način.

**Članak 18.**

Ukoliko osoba odgovorna za plaćanje dnevne parkirne karte, iz članka 17. ovih Općih uvjeta, ne plati nalog za plaćanje dnevne parkirne karte na račun, isporučitelj usluge/organizator parkiranja pokrenut će odgovarajući postupak prisilne naplate protiv iste.

**Članak 19.**

Nadzor nad parkiranjem vozila na javnim parkiralištima obavljaju ovlaštene osobe Vlastitog pogona- kontrolori.

1. **NAČIN MJERENJA, OBRAČUNA I PLAĆANJA USLUGE**

**Članak 20.**

Cijene usluga parkiranja, zone parkiranja, broj parkirališnih mjesta i vrijeme naplate utvrđeni su Rješenjem o utvrđivanju zona, cijenama karata za parkiranje i vremena naplate parkiranja osobnih vozila koje donosi Gradonačelnik Grada Karlovaca.

**Članak 21.**

Cjenik komunalnih usluga parkiranja vozila objavljuje se u Glasniku Grada Karlovca, na službenim mrežnim stranicama [www.karlovac.hr](http://www.karlovac.hr) i oglasnoj ploči isporučitelja usluge – Vlastitog pogona.

1. **ZAVRŠNE ODREDBE**

**Članak 22.**

Ovi Opći uvjeti objavit će se u Glasniku Grada Karlovca, na mrežnim stranicama Grada Karlovca te na oglasnoj ploči isporučitelja usluge – Vlastitog pogona.

**Članak 23.**

Stupanjem na snagu ovih Općih uvjeta prestaje primjena Općih uvjeta isporuke komunalne usluge parkiranja (ispravak) objavljenih u Glasniku Grada Karlovca br. 3/2021.

**Članak 24.**

Ovi Opći uvjeti stupaju na snagu osmog dana od dana objave u službenom glasilu; Glasniku Grada Karlovca.

SLUŽBA – VLASTITI POGON

GRADA KARLOVCA ZA OBAVLJANJE

KOMUNALNE DJELATNOSTI

KLASA:363-06/24-05/18

URBROJ: 2133-1-14/01-24-3

Karlovac, 7. listopada 2024.

 UPRAVITELJ

 SLUŽBE – VLASTITOG POGONA GRADA KARLOVCA ZA OBAVLJANJE

 KOMUNALNE DJELATNOSTI

 Ivan Uđbinac, mag.oec., v.r.

**207.**

Na temelju članka 30. stavka 1. Zakona o komunalnom gospodarstvu (NN 68/18, 110/18 i 32/20) Isporučitelj komunalne usluge parkiranja na uređenim javnim površinama Grad Karlovac, Služba – vlastiti pogon Grada Karlovca za obavljanje komunalne djelatnosti pružanja usluga parkiranja na uređenim javnim površinama i u javnim garažama, koje uključuju komunalne usluge nadzora, premještanja, blokiranja, i uklanjanja nepropisno zaustavljenih ili parkiranih vozila na javnim i površinama javne namjene na području Grada Karlovca (u daljnjem tekstu: Vlastiti pogon) kao isporučitelj komunalne usluge, uz prethodnu suglasnost Gradskog vijeća Grada Karlovca KLASA: 024-03/24-02/10, URBROJ: 2133-1-01/01-24-28, od 26.09.2024.), donosi

**OPĆE UVJETE ISPORUKE KOMUNALNE USLUGE NADZORA, PREMJEŠTANJA, BLOKIRANJA I UKLANJANJA NEPROPISNO ZAUSTAVLJENIH ILI PARKIRANIH VOZILA S JAVNIH POVRŠINA I POVRŠINA JAVNE NAMJENE NA PODRUČJU GRADA KARLOVCA**

**I. OPĆE ODREDBE**

**Članak 1.**

Ovim se Općim uvjetima uređuju uvjeti isporuke komunalne usluge nadzora, premještanja, blokiranja, i uklanjanja nepropisno zaustavljenih ili parkiranih vozila na javnim i površinama javne namjene na području Grada Karlovca (u daljnjem tekstu: Opći uvjeti), međusobna prava i obveze isporučitelja usluge i korisnika usluge te način mjerenja, obračuna i plaćanja isporučene usluge.

Pojam javna površina i površina javne namjene određen je zakonom kojim se uređuje komunalno gospodarstvo i aktima Grada Karlovca.

**Članak 2.**

Poslove premještanja, blokiranja, uklanjanja, čuvanja i izdavanja nepropisno zaustavljenih ili parkiranih vozila na javnim površinama i površinama javne namjene na području Grada Karlovca obavlja Vlastiti pogon na temelju naredbe za premještanje vozila izdane od strane policijskog službenika, prometnog ili komunalnog redara.

Nepropisno zaustavljena ili parkirana vozila iz stavka 1. ovoga članka premještaju se na ograđeno područje za čuvanje vozila (deponij) na lokaciju Vatrogasna cesta 3 u Karlovcu, a u skladu s Zakonom o sigurnosti prometa na cestama i Pravilnikom o uvjetima i načinu obavljanja poslova nadzora nepropisno zaustavljenih ili parkiranih vozila te uvjetima za obavljanje poslova premještanja nepropisno zaustavljenih ili parkiranih vozila i odlukama Grada Karlovca.

**Članak 3.**

Korisnik usluge je vlasnik vozila naveden u evidenciji Ministarstva unutarnjih poslova i/ili primatelj leasinga kojemu je vozilo prepušteno na korištenje na temelju pravnog posla leasinga odnosno najmoprimac kojem je osoba koja obavlja registriranu djelatnost rent-a-car usluge prepustila vozilo na korištenje na temelju ugovora, nad čijim su vozilom započete radnje premještanja i blokiranja ili su radnje premještanja i blokiranja dovršene, sukladno ovim Općim uvjetima.

Vlasnikom oštećenog i dotrajalog ili napuštenog vozila smatra se osoba koja predočenjem javne isprave ovlaštenom zaposleniku Vlastitog pogona može dokazati vlasništvo.

**II. UVJETI PRUŽANJA I KORIŠTENJA USLUGE TE MEĐUSOBNA PRAVA I OBVEZE ISPORUČITELJA USLUGE I KORISNIKA USLUGE ZA PREMJEŠTANJE NEPROPISNO ZAUSTAVLJENIH I PARKIRANIH VOZILA**

**Članak 4.**

Vozila zaustavljena i parkirana suprotno odredbama zakona i odluka Grada Karlovca, mogu se premjestiti po nalogu policijskog službenika, prometnog ili komunalnog redara.

**Članak 5.**

Započetim radnjama premještanja, odnosno premještanjem nepropisno zaustavljenog ili parkiranog vozila na javnim i površinama javne namjene na području Grada Karlovca, sukladno ovim Općim uvjetima, korisnik usluge sklapa sa Isporučiteljem usluge ugovor o isporuci usluge i pristaje na primjenu ovih Općih uvjeta.

Vlasnik odnosno korisnik vozila - vozač, za koje je određeno premještanje, plaća 50% troškova naknade za premještanje vozila kada premještanje nije izvršeno a radnja premještanja je započeta.

**Članak 6.**

Premještanje nepropisno zaustavljenog ili parkiranog vozila smatra se započetim ako je izdana naredba za premještanje vozila i ako je specijalno vozilo „pauk“ kojim se obavlja premještanje došlo na mjesto gdje je vozilo koje se premješta nepropisno zaustavljeno ili parkirano, pa sve dok specijalno vozilo „pauk“ ne napusti mjesto s kojeg se vozilo premješta.

**Članak 7.**

Nepropisno zaustavljeno ili parkirano vozilo premješteno na temelju naredbe za premještanje vozila izdane od strane policijskog službenika, prometnog ili komunalnog redara, premješta na ograđeno područje iz članka 2. stavka 2. ovih Općih uvjeta.

Ukoliko korisnik usluge ne preuzme premješteno vozilo u roku 8 dana, Vlastiti pogon će o izvršenom premještaju vozila pisanim putem obavijestiti vlasnika premještenog vozila.

Prilikom preuzimanja premještenog vozila od strane korisnika usluge, Vlastiti pogon sastavlja zapisnik o preuzimanju vozila koji se uručuje korisniku usluge.

**III. UVJETI PRUŽANJA I KORIŠTENJA USLUGE TE MEĐUSOBNA PRAVA I OBVEZE ISPORUČITELJA USLUGE I KORISNIKA USLUGE ZA BLOKIRANJE NEPROPISNO ZAUSTAVLJENIH I PARKIRANIH VOZILA**

**Članak 8.**

Vozila zaustavljena i parkirana suprotno odredbama zakona i odluka Grada Karlovca mogu se blokirati po nalogu prometnog ili komunalnog redara.

Blokiranje vozila se vrši odgovarajućom tehničkom napravom koja se postavlja na kotače vozila.

Započetim radnjama blokiranja, odnosno blokiranjem nepropisno zaustavljenog ili parkiranog vozila na javnim i površinama javne namjene na području Grada Karlovca, sukladno ovim Općim uvjetima, korisnik usluge sklapa sa Vlastitim pogonom ugovor o isporuci usluge i pristaje na primjenu ovih Općih uvjeta.

Vlasnik odnosno korisnik vozila - vozač, za koje je određeno blokiranje, plaća 50% troškova naknade za blokiranje vozila kada blokiranje nije izvršeno a radnja blokiranja je započeta.

Blokiranje nepropisno zaustavljenog ili parkiranog vozila smatra se započetim ako je izdana naredba za blokiranje vozila i ako je specijalno vozilo „pauk“ kojim se obavlja blokiranje došlo na mjesto gdje je vozilo koje se blokira nepropisno zaustavljeno ili parkirano, pa sve dok specijalno vozilo „pauk“ ne napusti mjesto na kojem se vozilo blokira.

**Članak 9.**

Blokirati se mogu nepropisno zaustavljeni ili parkirani autobusi, teretni automobili, radni strojevi i priključna vozila.

Zbog nemogućnosti sigurnog obavljanja radnje premještanja ili tehničke nemogućnosti premještanja, blokirati se mogu i osobna ili dostavna vozila.

**Članak 10.**

Blokiranje vozila nije dopušteno u slučajevima za koje odredbe Zakona o sigurnosti prometa na cestama određuju njihovo obvezno premještanje.

**Članak 11.**

Kod blokiranja vozila ovlaštena osoba Vlastitog pogona obvezna je na prednje staklo vozila ili drugo vidno mjesto staviti naljepnicu upozorenja da je vozilo blokirano s uputom korisniku usluge - vozaču o daljnjem postupanju. Tekst naljepnice je na hrvatskom, engleskom i njemačkom jeziku.

**Članak 12.**

Troškove blokiranja, započetog blokiranja snosi vlasnik ili korisnik vozila.

Vlastiti pogon izdati će ili deblokirati vozilo nakon uplate troškova blokiranja, odnosno izdanog naloga za plaćanje odnosno podmirenje troškova u zakonskom roku za državljanina Republike Hrvatske.

Odgovornom osobom za plaćanje smatra se osoba označena kao vlasnik vozila na dan utvrđenog prekršaja u evidenciji Ministarstva unutarnjih poslova ili korisnik vozila naveden u evidenciji Ministarstva unutarnjih poslova u slučaju kada je vlasnik leasing kuća.

Vlasniku ili korisniku vozila koji nije državljanin Republike Hrvatske i vlasniku ili korisniku vozila sa stranom registracijskom oznakom, vozilo će se deblokirati nakon plaćene novčane kazne za počinjeni prekršaj i plaćenih troškova blokiranja.

**Članak 13.**

Ako za vozilo nije zatraženo deblokiranje u roku od 24 sata, vlasniku ili korisniku vozila obračunati će se dnevna ležarina.

**IV. UVJETI PRUŽANJA I KORIŠTENJA USLUGE TE MEĐUSOBNA PRAVA I OBVEZE ISPORUČITELJA USLUGE I KORISNIKA USLUGE ZA UKLANJANJE DOTRAJALIH, OŠTEĆENIH I NAPUŠTENIH VOZILA**

**Članak 14.**

Ukoliko su oštećena i dotrajala ili napuštena vozila ostavljena na cesti, cestovnom zemljištu, na mjestu odnosno na prostoru namijenjenom za zaustavljanje i parkiranje vozila, na posebno uređenoj prometnoj površini namijenjenoj za kretanje pješaka ili na ostalim javnim površinama, uklanjaju se nakon utvrđenog prekršaja od strane komunalnog ili prometnog redara.

Vozilom u smislu ovih uvjeta smatraju se i priključna vozila koja se u prometu koriste samo privremeno ili povremeno te radni strojevi.

Dotrajalim i oštećenim vozilom smatra se svako vozilo koje se ne može samostalno pokrenuti, a ostavljeno je na javnoj površini duže od sedam dana.

Napuštenim vozilom smatra se svako vozilo koje nema registracijsku pločicu i ostavljeno je na javnoj površini duže od sedam dana.

Poslove uklanjanja dotrajalih i napuštenih vozila obavlja Vlastiti pogon po nalogu prometnog ili komunalnog redara.

Vlasnik uklonjenog dotrajalog ili napuštenog vozila ili osoba koju je vlasnik vozila ovlastio pisanom punomoći za preuzimanje vozila, dužan je preuzeti svoje vozilo u roku od 30 dana od dana uklanjanja vozila, uz prethodno podmirenje troškova uklanjanja i čuvanja vozila.

Ukoliko nakon isteka roka od 30 dana od dana uklanjanja vozila vlasnik ne preuzme vozilo, Vlastiti pogon vozilo predaje na reciklažu ovlaštenoj osobi ili prodaje vozilo na način sukladan propisima, radi podmirenja troškova uklanjanja i čuvanja vozila.

**IV. NAČIN MJERENJA, OBRAČUNA I PLAĆANJA ISPORUČENE USLUGE**

**Članak 15.**

Korisnik usluge obvezan je platiti troškove započetog premještanja, premještanja, započetog blokiranja, blokiranja, uklanjanja (premještanja) i čuvanja (ležarine) nepropisno zaustavljenog ili parkiranog vozila.

Vlasnik odnosno korisnik – vozač, koji je državljanin Republike Hrvatske, troškove iz stavka 1. ovog članka može platiti odmah prilikom preuzimanja vozila ili uz odgodu od 8 dana od izdavanja računa.

Korisnik komunalne usluge koji ne preuzme vozilo u roku od 24 sata od izvršenog premještanja vozila plaća troškove čuvanja vozila (ležarinu).

U slučaju kada osoba odgovorna za plaćanje, kako je uređeno člankom 3. ovih Općih uvjeta, ne plati troškove iz ovog članka, pokrenut će se odgovarajući zakonski postupak prisilne naplate protiv iste.

**Članak 16.**

Prilikom preuzimanja vozila od strane korisnika komunalne usluge, Vlastiti pogon korisniku usluge izdaje račun za izvršenu komunalnu uslugu pokušaja premještanja ili premještanja vozila, pokušaja blokiranja, blokiranja, uklanjanja i čuvanja vozila (ležarine) iz ovih Općih uvjeta. Račun je sastavni dio zapisnika o preuzimanju vozila.

Za troškove po jednom izdanom računu koji iznose 60,00 € ili više, na zahtjev korisnika usluge, može se izvršiti obročno plaćanje isključivo karticom računa u poslovnoj banci, sukladno odobrenim uvjetima poslovne banke.

**Članak 17.**

Cijene komunalnih usluga započetog premještanja, premještanja i čuvanja (ležarine), započetog blokiranja, blokiranja i uklanjanja (premještanja) nepropisno zaustavljenog ili parkiranog vozila donosi Gradonačelnik Grada Karlovca.

Cjenik komunalnih usluga iz stavka 1. ovog članka objavljuje se u Glasniku Grada Karlovca, na službenim mrežnim stanicama Grada Karlovca; [www.karlovac.hr](http://www.karlovac.hr) i na oglasnoj ploči Vlastitog pogona.

 **V. ZAVRŠNE ODREDBE**

**Članak 18.**

Ovi Opći uvjeti objavit će se u Glasniku Grada Karlovca, na mrežnim stranicama Grada Karlovca; [www.karlovac.hr](http://www.karlovac.hr) i na oglasnoj ploči isporučitelja usluge - Vlastitog pogona.

**Članak 19.**

Stupanjem na snagu ovih Općih uvjeta prestaje primjena Općih uvjeta isporuke komunalne usluge premještanja, blokiranja, uklanjanja i nadzora nepropisno zaustavljenih ili parkiranih vozila na javnim i površinama javne namjene na području Grada Karlovca**,** objavljenih u Glasniku Grada Karlovca br. 1/2021.

**Članak 20.**

Ovi Opći uvjeti stupaju na snagu osmoga dana od dana objave u Glasniku Grada Karlovca.

SLUŽBA – VLASTITI POGON

GRADA KARLOVCA ZA OBAVLJANJE

KOMUNALNE DJELATNOSTI

KLASA: 363-06/24-08/04

URBROJ: 2133-1-14/01-24-3

Karlovac, 7. listopada 2024.

 UPRAVITELJ

 SLUŽBE – VLASTITOG POGONA GRADA KARLOVCA ZA OBAVLJANJE

 KOMUNALNE DJELATNOSTI

 Ivan Uđbinac, mag.oec., v.r.

**208.**

Na temelju članka 53. Zakona o komunalnom gospodarstvu (NN 68/18, 110/18, 32/20), uz prethodnu suglasnost gradonačelnika Grada Karlovca KLASA: 307-06/24-02/02, URBROJ: 2133-1-14/01-24-2 od 18.09.2024., donosi se

**CJENIK**

**komunalnih usluga Vlastitog pogona Grada Karlovca**

**Članak 1.**

Cijene parkirnih karti:

|  |  |  |  |  |  |
| --- | --- | --- | --- | --- | --- |
| **Vrsta parkirne karte** | **SVA PARKIRALIŠTA** | **ZONA 0.** | **ZONA 1.** | **POVLAŠTENA STANARSKA** | **UL.SARAJEVSKA(ŽELJ. POSTAJA)**  |
| SATNA KARTA - PRVI SAT | 0,65 € | 0,65 € | 0,65 € | 0,65 € | 0,65 € |
| SATNA KARTA - DRUGI I SVAKI NAREDNI SAT | 0,80 € | 0,80 € | 0,80 € | 0,80 € | 0,80 € |
| DNEVNA PARKIRNA KARTA (DPK-a) | 9,95 € | 9,95 € | 9,95 € | 9,95 € | 9,95 € |
| MJESEČNA - FIZIČKE OSOBE | 23,85 € | 15,90 € | 23,85 € | 5,50 € | 15,90 € |
| MJESEČNA - PRAVNE OSOBE | 47,75 € | 15,90 € | 47,75 € |   |  |
| POLUGODIŠNJA - FIZIČKE OSOBE | 110,00 € |   | 110,00 € |   |   |
| POLUGODIŠNJA - PRAVNE OSOBE | 210,00 € |   | 210,00 € |  |   |
| GODIŠNJA - FIZIČKE OSOBE | 200,00 € | 159,25 € | 200,00 € | 55,00 € | 159,25 € |
| GODIŠNJA - PRAVNE OSOBE | 400,00 € | 159,25 € | 400,00 € |  | 159,25 € |

**Članak 2.**

Cijene pauk – službe:

|  |  |
| --- | --- |
| **Vrsta usluge** | **Cijena** |
| ZAPOČETA RADNJA PREMJEŠTANJA VOZILA - DOLAZAK „PAUK-a“ | 26,50 € |
| PREMJEŠTANJE VOZILA DO 1.500 KG MASE  | 53,00 € |
| POKUŠAJ BLOKADE TERETNIH MOTORNIH VOZILA NOSIVOSTI PREKO1,5 t (uključeni autobusi, radni strojevi, priključna vozila) | 53,00 € |
| BLOKADA / DEBLOKADA TERETNIH MOTORNIH VOZILA NOSIVOSTIPREKO 1,5 t (uključeni autobusi, radni strojevi, priključna vozila) | 106,00 € |
| NAPLATA „LISICA“ KOJE STOJE NA BLOKIRANOM TERETNOM VOZILU/ AUTOBUSU DUŽE OD 24 SATA | 26,50 €/dan |
| LEŽARINA PREMJEŠTENOG VOZILA NA DEPONIJU | 13,25 €/dan |

**Članak 3.**

Ovaj Cjenik objavit će se u Glasniku Grada Karlovca, na mrežnim stranicama Grada Karlovca i na oglasnoj ploči Službe – vlastitog pogona za obavljanje komunalne djelatnosti.

**Članak 4.**

Ovaj Cjenik primjenjuje se od 15. listopada 2024. godine i ujedno stavlja se van snage Cjenik komunalnih usluga Vlastitog pogona objavljen u Glasniku Grada Karlovca br. 3/2024 godine od 02.02.2024. godine.

SLUŽBA – VLASTITI POGON

GRADA KARLOVCA ZA OBAVLJANJE

KOMUNALNE DJELATNOSTI

KLASA: 363-06/24-01/02

URBROJ: 2133-1-14/01-24-2

Karlovac, 7. listopada 2024.

 UPRAVITELJ

 SLUŽBE – VLASTITOG POGONA GRADA KARLOVCA ZA OBAVLJANJE

 KOMUNALNE DJELATNOSTI

 Ivan Uđbinac, mag.oec., v.r.

GLASNIK GRADA KARLOVCA - službeni list Grada Karlovca

Glavni i odgovorni urednik: Vlatko Kovačić, mag. iur., viši savjetnik za pravne poslove i poslove gradonačelnika, Banjavčićeva 9, Karlovac; tel. 047/628-105

Tehnička priprema: Upravni odjel za poslove gradonačelnika